text: Se storken i reden højt over Ribes tage
  09 april 2018 kl. 08.17
  Med forårets komme begynder også meldinger om, at storken er set at strømme ind. Lørdag var det Nordenskov, og søndag blev storken observeret i Ribe.
  
  Søndag kunne borgere og turister i Ribe glæde sig over synet af en stork, der var på plads i reden på Det Gamle Rådhus. 
  Det fik den lokale naturfotograf Jens Karsten Jørgensen til at gribe kamera og telelinse. Det lykkedes ham at fastholde fuglen digitalt - men mandag er den ikke fysisk til stede i reden i Ribe.
  - Jeg har ikke set storken siden søndag eftermiddag - og det er desvære uvist, om den har forladt os igen, siger Jens Karsten Jørgensen til TV SYD. 
  Lørdag var det Nordenskov, der havde besøg af en stork, der overnattede i byen - men forsvandt søndag formiddag.
  I Smedager ved Bolderslev er der endnu ingen storke i reden, som TV SYD allerede sender direkte fra - men endnu har storkeparret Annika og Tommy ikke vist sig i området.
  
  